da da da da da da nb da da da da da da da da da da da en en id da da en en
Miniputter blev Danmarks bedste, men ikke danmarksmester - Svanholm Cricketklub
Torsdag d. 24. september 2020 kl. 17:16 af Henrik Pfaff
Med begrundelsen, at der ikke var nogen jyske hold (der er så vidt vides slet ikke blevet spillet miniputcricket i Jylland i år ) afviste DCF, at der kunne blive spillet om noget som helst i årets afsluttende miniputstævne på Svanholm Park.
Men i betragtning af, at alle de bedste hold var med og at Svanholm vandt finalen, så trak vi bagefter miniputterne om bag klubhuset og udrustede dem med egne indkøbte medaljer og gav dem sodavand bagefter, hvilket DCF også havde afvist – det er usundt. Kort sagt – vi er uartige.
Af coronagrunde (kun en forsamling på 50 er tilladt) måtte kun seks hold være med i stævnet, selvom der kunne have været flere.
Men det var de hold, der har gjort sig bedst i den indledende turnering, der var med.
Asad Shahs putter var i indledende pulje med Albertslund og Fredensborg II og begge kampe blev vundet sikkert. Konceptet er, at alle skal kaste lige mange bolde og modtage lige mange bolde. Overne er på tre bolde og så roteres rundt efter hver kasteskift, så alle er kastere og keepere. Ved gærdefald trækkes tre point fra, men gærdespilleren fortsætter.
Det er en forbedring i forhold til det tidligere reglement, men det er noget af et bogholderi for dommer 2, der plejer at være legdommer og føre regnskab.
Finalen stod mod den nye klub Fredensborg I, der havde vundet over Glostrup og KB i sin pulje. Fredensborg har Danmarks største miniputafdeling med 20 spillere, der til ledernes ærgrelse ikke alle måtte være med – eller bare til stede. Fredensborg har i øvrigt også et seniorhold – det er imponerende for en helt ny klub.
Men det var tydeligt at Svanholm havde spillet længere end Fredensborg og der var aldrig tvivl om udfaldet. Træner Asad Shah kan være stolt over sit arbejde.
Coronaen betød en lang pause på næsten fire måneder og ligesom i mange andre klubber har det betydet et frafald blandt de yngste. Forældrene har været meget forsigtige med at sende deres børn til træning. Vi har næsten mistet et hold.
Nu må Asad i gang med at hive dem hjem igen, så vi igen kan konkurrere om at have flest miniputspillere i Danmark.
Stor mod lille (Muhammed Sabih Shah)
Mustakin Aslam i angreb
Saib Ahmad i en sekser
Stående fra venstre Idris Alam, Awais Alam, Mohammed Sabih Shah, Mustakin Aslam, Saib Ahmad, Abdul Haadi Ahmed, Asad Shah (træner)